《同萧谌旷逵诸君子夜集蟠溪王新书舍得竹字》
元代·刘崧

涉溪蛩始鸣，带暝度原陆。及门会凉风，月下照林屋。

夜深露华集，众叶净如沐。曲径罥垂萝，虚檐响疏竹。

周回丈席间，坐者四与六。张灯接谐宴，分韵酬翰牍。

居当惜盍簪，行勿念脂轴。亲情正款洽，夕气稍澄穆。

明星乍稀微，群鸟各已宿。明发咏白驹，怅然邈空谷。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。